
A nem verbális kommunikáció szerepe a magyar jelnyelvben és hangzó nyelvben

Közismert tény, hogy a nonverbális jelek a jelnyelvi és a verbális interakcióban egyaránt meghatározó szerepet játszanak. Jelen dolgozat célja, hogy bemutassa, miként jelentkezik két különböző csatornán megnyilvánuló Magyarországon használt természetes nyelvben a nem verbális kommunikáció. Dolgozatom első felében a nonverbális kommunikáció egyik legfontosabb és legszembetűnőbb komponensének, a szájnak a szerepét mutatom be. Elsőként a száj magyar jelnyelvben, majd a hangzó magyar nyelvben betöltött szerepét, végül – a két különböző csatornán észlelt nyelv ezen nem verbális kommunikációs komponensének megnyilvánulását összevetve – a hasonlóságokat és a különbözőségeket. vizsgálom meg.
Dolgozatom második részét egy általam végzett vizsgálat teszi ki. A hangzó magyar nyelvet és a magyar jelnyelvet anyanyelvként, illetve elsajátított nyelvként használó személyekkel végzett vizsgálatom célja az volt, hogy felmérjem, miként viszonyulnak a vizsgált személyek egy száj mimikájához, ha az le van választva az arcról, és miként változik, vagy marad meg a véleményük, ha látják az egész arc mimikáját, a többi komponenst is. A kutatásban 40 (20 halló és 20 hallássérült) különböző életkorú és iskolai végzettségű személy vett részt.
A vizsgálat során felmerülő legjellemzőbb kérdések: milyen arányban ismerik fel az emberek az általuk vélt (később, az egész arcot mutató képen megjelölt) érzelemkifejezést a képről levágott száj mimikáján? Milyen mértékben változik meg a véleményük? Kik változtatnak nagyobb arányban, miután látták a teljes arc mimikáját? A hallók vagy a siketek? Esetleg nincs lényegi különbség, nagyjából megegyezik az arány? Az általam felállított hipotézis a következő volt: mivel a siket személyek a jelnyelv vizuális-gesztikulális voltából kifolyólag nagyobb arányban ismerik fel a kifejezett érzelmeket már a csonka képeken is, és a későbbiekben, a teljes arc érzelemkifejezését is többnyire azonosnak fogják találni. Az eredmények ugyan kis mértékben igazolták az alapfelvetésemet, nem tapasztaltam akkora különbséget a végeredményben, mint amekkorára számítottam. A dolgozat elkészítése után éppen ezért komplexebb feladatokból álló kérdőívekkel, illetve szituációs feladatok megfigyelésével folytattam vizsgálatomat.



